CELEX: C2007/283/42
Language: da
Date: 2007-11-24 00:00:00
Title: Sag C-448/07 P: Appel iværksat den 27. september 2007 af Ayuntamiento de Madrid og Madrid Calle 30, S.A. til prøvelse af kendelse afsagt den 12. juli 2007 af Retten i Første Instans (Fjerde Afdeling) i sag T-177/06, Ayuntamiento de Madrid y Madrid Calle 30, S.A. mod Kommissionen for De Europæiske Fællesskaber

24.11.2007   
            
            
               DA
            
            
               Den Europæiske Unions Tidende
            
            
               C 283/23
            
         Appel iværksat den 27. september 2007 af Ayuntamiento de Madrid og Madrid Calle 30, S.A. til prøvelse af kendelse afsagt den 12. juli 2007 af Retten i Første Instans (Fjerde Afdeling) i sag T-177/06, Ayuntamiento de Madrid y Madrid Calle 30, S.A. mod Kommissionen for De Europæiske Fællesskaber
   (Sag C-448/07 P)
   (2007/C 283/42)
   Processprog: spansk
   Parter
   
      Appellanter: Ayuntamiento de Madrid og Madrid Calle 30, S.A. (ved abogados Buendía Sierra og R. González-Gallarza Granizo)
   
      Den anden part i appelsagen: Kommissionen for De Europæiske Fællesskaber
   Appellanterne har nedlagt følgende påstande
   
               —
            
            
               Kendelsen afsagt af Retten i Første Instans (Fjerde Afdeling) den 12. juli 2007 i sag T-177/06, Ayuntamiento de Madrid og Madrid Calle 30, S.A. mod Kommissionen for De Europæiske Fællesskaber, hvorved Retten afviste sagen, ophæves.
            
         
               —
            
            
               Sagen hjemvises til Retten i Første Instans til fornyet afgørelse.
            
         Anbringender og væsentligste argumenter
   I den appellerede kendelse fastslog Retten, at Ayuntamiento de Madrid og Madrid Calle 30, S.A's sag, hvori der var nedlagt påstand om annullation af Kommissionens klassifikation (Eurostat) af Madrid Calle 30 som en del af sektoren for »offentlig forvaltning og service« i overensstemmelse med »Det Europæiske Nationalregnskabssystem 1995« (ENS 95), der er vedlagt som bilag A til Rådets forordning (EF) nr. 2223/96 af 25. juni 1996 (1), ikke kunne antages til realitetsbehandling. Den nævnte klassifikation fremgår af den opgørelse, der er offentliggjort af Kommissionen (Eurostat) den 24. april 2006, over oplysningerne fra 2005 om det offentlige underskud og den offentlige gæld med henblik på anvendelse af protokollen om proceduren i forbindelse med uforholdsmæssigt stort underskud, der er knyttet som bilag til EF-traktaten. De nævnte opgørelser fremgår af Kommissionens pressemeddelelse nr. 48/2006 (Eurostat).
   Appellanterne har gjort gældende, at Retten fejlagtigt har antaget, at pressemeddelelse nr. 48/2006 ikke udgjorde en implicit beslutning fra Kommissionen (Eurostat) med bindende retsvirkninger, og at der følgelig ikke var tale om en anfægtelig retsakt.
   Appellanterne har til støtte herfor anført Kommissionens (Eurostat) klare centrale rolle ved den endelige vurdering af medlemsstaternes underskud og offentlige gæld, som fremgår ikke alene af de gældende bestemmelser (artikel 104 i EF-traktaten, protokollen om proceduren i forbindelse med uforholdsmæssigt store underskud, Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (2), som ændret ved Rådets forordning (EF) nr. 2103/2005 af 12. december 2005 (3)), men også det institutionelle system i den retlige ordning.
   Appellanterne har anført, at Rettens argumentation i den appellerede kendelse, hvori den afviser, at Kommissionen (Eurostat) var forpligtet til at undersøge, om de offentlige regnskaber opfyldte reglerne i ENS 95, inden den offentliggjorde medlemsstaternes underskud og offentlige gæld, er forkert. Appellanterne har tilføjet, at det forhold, at Kommissionen (Eurostat) ikke havde ytret forbehold og/eller ændringer, inden for den relevante frist fastsat i forordning (EF) nr. 3605/93, som ændret, indebærer, at den vedtagne retsakt uden de nævnte forbehold og/eller ændringer bliver retskraftig og for så vidt kan anfægtes ved domstolene. Appellanterne har også gjort gældende, at den nævnte retsakt indebærer retsvirkninger med betydelige konsekvenser på mange områder, f.eks. den procedure, som finder anvendelse i forbindelse med uforholdsmæssigt store underskud, eller strukturfondene.
   
      (1)  Om det europæiske national- og regionalregnskabssystem i Det Europæiske Fællesskab (EFT L 310, s. 1).
   
      (2)  EFT L 310, s. 7.
   
      (3)  Rådets forordning af 12.12.2005 om ændring af forordning (EF) nr. 3605/93 for så vidt angår kvaliteten af de statistiske data til brug ved proceduren i forbindelse med uforholdsmæssigt store underskud (EFT L 337, s.1).